**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija

 Rīga, Brīvības iela 55, 506.telpa, plkst.15:00

Rīgā, 2014. gada 15.decembrī Nr.2

Sēdi vada: Elīna Rožulapa - padomes vadītāja;

Sēdē piedalās

padomes locekļi: Valdis Birkavs; Zigmārs Brunavs; Pēteris Druķis; Aldis Lapiņš; Ināra Laube; Ingūna Urtāne; Ivars Geidāns; Jānis Libkovskis; Jānis Rāzna; Jurijs Strods; Kaspars Bondars; Leonīds Jākabsons; Mārtiņš Straume; Normunds Grinbergs; Pēteris Dzirkals; Jānis Šiliņš (1.pielikums)

Uzaicinātās personas: Ilze Oša – Būvniecības un mājokļu politikas departamenta direktore;

 Ieva Gretere – Latvijas Celtnieku arodbiedrības priekšsēdētāja vietniece;

 Reinis Lasmanis – Izglītības un zinātnes ministrijas vecākais referents statistikas un finanšu plānošanas jomā;

 Izolde Rotberga – Izglītības un zinātnes ministrijas vecākā referente augstākās izglītības politikas plānošanas jomā

Sarmīte Valaine - Valsts izglītības satura centra, Izglītības satura departamenta Profesionālās izglītības satura nodrošinājuma nodaļas vadītāja;

Irēna Lūse – Rīgas Celtniecības koledžas direktore.

Sēdē nepiedalās

padomes locekļi: Dins Merirands; Jurijs Spiridonovs; Gunārs Valinks.

Protokolē: I.Rostoka

Darba kārtība:

1. Par Latvijas Celtnieku arodbiedrības sadarbības iespējām ar Latvijas Būvniecības padomi;
2. Informācija par iecerētajiem grozījumiem uz jaunā Būvniecības likuma bāzes izdotajos būvniecības procesu regulējošos normatīvajos aktos;
3. Par Izglītības un zinātnes ministrijas iecerēm būvniecības nozares kvalifikācijas sistēmas izveidē un ESF projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana” Būvniecības nozares ekspertu padomes darba rezultātu prezentācija;
4. Informācija par Latvijas augstskolu plānoto apmācību programmu piedāvājumu būvspeciālistiem, kuru izglītība neatbilst jaunā Būvniecības likuma noteiktajām prasībām;
5. Priekšlikumi par Latvijas Būvniecības padomē izskatāmajām tēmām (pielikumā);

|  |  |  |
| --- | --- | --- |
|  | Sēdi sāk 15:05 |  |

**1.§**

**Par Latvijas Celtnieku arodbiedrības sadarbības iespējām ar**

 **Latvijas Būvniecības padomi**

 --------------------------------------------------------------------------------------------------

**Ziņo:** E.Rožulapa, I.Gretere.

Latvijas Celtnieku arodbiedrība, kas apvieno darba ņēmējus būvniecības jomā, būvmateriālu ražotājus un nozares profesionālo izglītības iestāžu audzēkņus, ierosina atļaut arodbiedrības pārstāvim piedalīties LBP sēdēs novērotāja statusā, lai atbilstoši trīspusējā sociālā dialoga būtībai veidotu labāku nozares darba devēju organizāciju, valsts un arodbiedrības sadarbību.

Padome atbalsta arodbiedrības pārstāvja līdzdalību LBP sēdēs.

Balsojums par arodbiedrības pārstāvja dalību padomes sēdēs: vienbalsīgi atbalsta.

**Nolemj:**AtbalstītLatvijas Celtnieku arodbiedrības pārstāvja deleģēšanu dalībai LBP sēdēs novērotāja statusā.

**2.§**

**Informācija par konstatētajām nepilnībām un iecerētajiem gro zījumiem uz jaunā Būvniecības likuma bāzes izdotajos būvniecības procesu regulējošos normatīvajos aktos.** --------------------------------------------------------------------------------------------------

**Ziņo:** I.Oša

Tuvākā laikā ir iecerēts veikt grozījumus 5 noteikumu projektos.

1. „Vispārīgie būvnoteikumi”;
2. „Ēku būvnoteikumi”;
3. “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”;
4. “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”;
5. “Elektronisko sakaru tīklu ierīkošanas, būvniecības un uzraudzības kārtība”.

Ekonomikas ministrija ar normatīvo aktu grozījumus izsūtīs padomes locekļiem.

Daļa padomes locekļu vēlas aktualizēt jautājumu par apdrošināšanas termiņiem, laiku, limitiem, par apdrošinātāju lomu šajā procesā un apdrošinātā atbildību.

**Priekšlikums** 2015.gadā organizēt atsevišķu tikšanos ar apdrošinātājiem šaurākā lokā. LBP sekretariātam noorganizē tikšanos un informē padomes locekļus par vietu un laiku.

Latvijas Pašvaldību savienība (LPS) aktualizē jautājumu par grozījumiem noteikumos “Noteikumi par būvinspektoriem”. Ir aktuāls jautājums pariespēju būvinspektoram strādāt vēl kādā vietā, kas nav saistīta ar pašvaldību, kurā viņš pieņem lēmumus, lai izslēgtu korupcijas riskus un dotu būvinspektoram iespēju nopelnīt vairāk.

Ministrijas piedāvājums veidot apvienotās būvvaldes, vienu uz vairākām teritorijām. Latvijā nelielā teritorijā ir pārāk daudz būvvalžu, ja izdotos samazināt būvvalžu skaitu tās apvienojot, tad būvinspektora slodze un atalgojums palielinātos un nebūtu nepieciešamības pēc speciāliem grozījumiem noteikumos.

E.Rožlapa vērš uzmanību uz iespējamu būvvalžu speciālistu kvalifikācijas zaudēšanu, pašvaldībās kur ir mazas slodzes ir iespējams arī praktiski strādāt.

I.Urtāne (VARAM) informē, par gadījumiem, ka būvinspektori pašvaldībās nedara savu darbu, bet strādā tikai papildus, tāpēc atbalsta EM piedāvāto variantu par būvvalžu apvienošanu.

**Priekšlikums** J.Strodam (LPS) uzdot noskaidrot pašvaldību viedokli par iespējamu būvvalžu apvienošanu, palielinot būvinspektora pārraugāmo teritoriju un līdz ar to dodot iespēju saņemt lielāku atalgojumu. Piešī jautājuma izskatīšanas atgriezties tuvākajās sēdēs.

grozījumu projekts varētu tikt izsūtīts padomes locekļiem šajā gadā.

**Nolemj:** 1.J.Strodam apkopot pašvaldību un LPS viedokli par mazo būvvalžu apvienošanu;

 2. LBP sekretariātam 2015.gadā organizēt atsevišķu tikšanos ar apdrošināšanas kompāniju pārstāvjiem;

 3. Ekonomikas ministrijai izsūtīt LBP locekļiem noteikumu grozījumu projektus.

**3.§**

**Par Izglītības un zinātnes ministrijas iecerēm būvniecības nozares kvalifikācijas sistēmas izveidē un ESF projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana” Būvniecības nozares ekspertu padomes darba rezultātu prezentācija.**

--------------------------------------------------------------------------------------------------

**Ziņo:** S.Valaine, I.Gretere

Valsts izglītības attīstības aģentūra kopā ar četriem sadarbības partneriem, Eiropas Sociālā fonda projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana” ietvaros strādā pie profesionālās izglītības pārstrukturizācijas. Ir veikta nozares izpēte un izveidota profesiju karte. Informāciju par projektu un iepazīties ar **Profesiju karti** var interneta mājas lapā:

[**http://www.nozaruekspertupadomes.lv/nozaru-kvalifikaciju-sistema/buvnieciba**](http://www.nozaruekspertupadomes.lv/nozaru-kvalifikaciju-sistema/buvnieciba)

Projekts uzsākts 2011.gadā un noslēgsies 2015.gada 1.ceturksnī. Nozares izpētes mērķis bija noteikt cik un kādas kvalifikācijas nepieciešamas. Izglītības un zinātnes ministrija (IZM) Aicina būvniecības nozares pārstāvjus iepazīties ar Profesiju kartē iekļautajām, šobrīd identificētajām 43 profesijām, un novērtēt to aktualitāti un, ja nepieciešams, papildināt karti ar vēl kādu nozarei aktuālu profesiju. Plānots līdz 2020.gadam sakārtot 2. un 3.kvalifikācijas līmeni.

Padomes locekļi interesējās par to cik ilgs laiks paiet apmācību programmu izstrādāšanai un speciālista sagatavošanai.

I.Rotberga informē padomi: ja profesija ir iekļauta profesiju kartē un izstrādāts profesijas standarts, tad nozarei līdzdarbojoties apmācību programmu var izstrādāt apmēram 3 mēnešu laikā.

**Nolemj:** Padomes locekļiem līdz nākamajai sēdei iepazīties ar Būvniecības NEP sagatavoto **Profesiju karti** un izteikt priekšlikumus kartes aktualizēšanai.

**4.§**

**Informācija par Latvijas augstskolu plānoto apmācību programmu piedāvājumu būvspeciālistiem, kuru izglītība neatbilst jaunā Būvniecības likuma noteiktajām prasībām**

--------------------------------------------------------------------------------------------------

**Ziņo:**. I.Rotberga, R.Lasmanis;

Padomes locekļi vēlas uzzināt kāds ir piedāvājums nepilna laika programmām augstskolās? Vai ir iespējams daļu finansējuma novirzīt nepilna laika studijām, lai speciālisti ar lielu praktiskā darba stāžu varētu paātrināti bez maksas apgūt augstāko izglītību. V.Birkavs norāda, ja valsts ar likumu ierobežo, tad arī jānāk palīgā.

I.Rotberga – informē, ka LLA ir piešķirta licence studiju programmai Būvniecība, kas varētu nodrošināt apmācību.

**Priekšlikums** IZM lūgt sagatavot juridisko pamatojumu saīsinātu apmācību programmu izveidei.

Padomes locekļi iebilst, ka augstskolu programmām maz sakara ar industriju un nozari neapmierina augstskolu beidzēju kvalifikācija.

I.Rotberga norāda, ka IZM pie augstskolu programmu akreditācijas varētu ņemt vērā šos iebildumus.

Padomes ir ieinteresēta sadarboties ar augstskolām apmācību programmu izstrādāšanā un lūdz IZM palīdzību sadarbības veidošanā, lai augstskolām būtu saistoši nozares priekšlikumi.

K.Bondars aktualizē jautājumu par to, vai nozares pārstāvji zina cik būtu potenciālo speciālistu, kas būtu jāapmāca, jo ir bijuši piemēri, ka augstskolas atsaucoties nozares ieteikumam sagatavo programmu, bet pieprasījuma nav, tāpēc pirms nozare runā par apmācību programmām būvspeciālistiem, kuru izglītība neatbilst jaunā Būvniecības likuma prasībām ir jāprecizē to skaits.

**Nolemj:** Sertificējošām institūcijām apzināt tos speciālistus, kam būtu nepieciešams apgūt akadēmisko izglītību, lai atbilstu jaunajā Būvniecības likumā noteiktajām prasībām.

**5.§**

**Priekšlikumi par Latvijas Būvniecības padomē izskatāmajām tēmām**

--------------------------------------------------------------------------------------------------

**Ziņo:** E.Rožulapa

Ir saņemti vairāki priekšlikumi no Latvijas Būvinženieru savienības, Latvijas Būvnieku asociācijas, Transportbūvju inženieru asociācijas, Latvijas Būvkonstrukciju projektētāju asociācija, Latvijas Ilgtspējīgas būvniecības padomes un Latvijas Ģeotehniķu savienības par turpmākajās LBP sēdēs izskatāmajiem jautājumiem, kas satrauc nozari (pielikumā).

Nākamajā sēdē padome vienojas izskatīt Latvijas Būvkonstrukciju projektētāju asociācijas un Latvijas Būvinženieru savienības ierosināto tēmu par RTU programmas „Būvniecība” metodiskās komisijas 2014.gada 12.decembrī sagatavoto atbildi uz būvniecības nevalstisko organizāciju jautājumiem.

Atklāts paliek jautājums par augstskolu beigušo būvniecības nozares inženieru kvalifikāciju un apmācību programmām.

Padome lemj par to, ka padomes sēdēs regulāri jāskata informācija par Ekonomikas ministrijas sagatavotajiem normatīvo aktu projektiem.

**Nolemj:** Nākamajā sēdē izskatāmās tēmas:

1. Informācija par aktuālākajiem Ekonomikas ministrijas gatavotajiem normatīvo aktu projektiem;
2. Augstskolu beidzēju būvniecības nozares inženieru kvalifikācijas paaugstināšanas iespējas un Rīgas Tehniskās universitātes programmas „Būvniecība” metodiskās komisijas sniegtās informācijas izvērtēšana.
3. Par izmaiņu rosināšanu Publisko Iepirkumu likumāsaistībā ar zemākās cenas principu iepirkumos būvniecībā.

**Nākamā Latvijas Būvniecības padomes sēde 2015.gada 19.janvārī, pl.15:00**.

Sēdi slēdz 17:20

Sēdes vadītāja E.Rožulapa

Protokolēja I.Rostoka